潯守李侯以所蓄法書十軸相示題卷末
作者：李綱
朝代：宋

paragraphs: 承平文物何富哉，寶章萬笈藏蓬莱。
餘篇散落士夫手，名筆往往牙籖排。
連年戎馬擾河洛，錦標玉軸随飛埃。
李侯好事不忍棄，萬里艱棘攜南來。
炎荒相遇一笑粲，出以示我逾瓊瑰。
歐虞顔柳邈已遠，蘭亭况復昭陵埋。
空遺妙蹟刻琬琰，不若古楮存煙煤。
君謨近世稱第一，筆力與古肩相挨。
醉翁工夫不在字，名望自足尊輿臺。
芙蓉僊人有典則，滄浪逐客氣不衰。
胸中磊落難屈折，故使心畫奇而巍。
東坡行書騁姿媚，山谷草聖窮縈迴。
二公文翰照千古，俯視凡馬皆駑駘。
米顛碌碌不足數，運筆尚有從横才。
邇來非是無點畫，追時取好如俳諧。
陸書楷法雖小學，古人用意何其能。
君看篆籀寫韻語，精巧豈易容追陪。
今人萬事不如古，矧以毫墨争雄魁。
嗟余病廢臥都嶠，何止我馬云虺尵。
感時撫事百憂集，對案不復能持杯。
明窗展卷慰岑寂，坐遷舊觀雙眸開。
梁谿書室插架處，念遠更覺增馳懷。
世間雅好無出此，絕勝寶玩琴藏雷。
于今此物未易得，願言什襲傳雲來。